TANGGUNGJAWAB UMAT TERHADAP JIHAD 

Oleh : Ustaz Mohd Asri b Zainul Abidin 


Sabda Nabi s.a.w Maksudnya: “Sesiapa yang mati sedangkan dia tidak pernah 
berperang (jihad) dan tidak pernah berlintas dalam dirinya untuk berperang 
(berjihad), maka dia mati atas satu cabang nifaq (kemunafikan) " * 1 

Huraian 

Hadith ini memasukkan mereka yang tidak menyertai jihad atau berhasrat menyertai 
jihad sebagai golongan yang mati di atas satu cabang dari nifaq (sifat munafiq). Ini 
kerana sifat golongan munafik sejak pada zaman Nabi S.A.W. takutkan dan enggan 
menyertai perang jihad. 

Perkataan jihad di dalam Islam memang luas maksudnya. Ianya merangkumi, jihad harta 
benda, pendidikan, dakwah dengan lisan, penulisan dan seumpamanya. Namun apabila 
kita menyebut peperangan atau di dalam bahasa Arabnya al-Harb, atau disebut sebagai 
al- Jihad al-Qitali iaitu jihad peperangan atau mungkin diterjemahkan sebagai perang 
jihad maka kita maksudkannya ialah peperangan menentang musuh demi menegakkan al- 
din dengan senjata. Kata al-Zurqaniy (wafat 1222H): 

“Jihad di segi syarak ialah mencurahkan tenaga dalam memerangi golongan kuffar” *2 

Islam tidak memerangi golongan kuffar melainkan dengan alasan yang kukuh iaitu 
pencerobohan atau kemelampauan terhadap umat Islam. Inilah pegangan jumhur 
(majoriti) ulama bahawa 'illah (punca) sebenar mereka diperangi ialah (al-Hirabah) iaitu 
kerana penentangan dan peperangan yang mereka lancarkan. Oleh itu, bagi golongan 
non-muslim yang tidak melancarkan peperangan dan permusuhan mereka terhadap umat 
Islam, maka mereka tidak diperangi dan dibunuh. Antara dalil-dalil dalam perkara ini 
ialah ayat-ayat berikut: 

Firman Allah : 

(maksudnya): “ Dan perangilah di jalan Allah orang-orang yang memerangi kamu, dan 
janganlah kamu melampaui batas, sesungguhnya Allah tidak menyukai mereka yang 
melampaui batas” (Surah al-Baqarah: ayat 190) 

Juga ayat 36 daripada Surah al-Taubah: 

(yang bermaksud): “Perangi golongan musyrikin itu keseluruhannya seperti mana 
mereka mereka memerangi kamu keseluruhan”. 

Ayat-ayat ini dan beberapa ayat-ayat lain adalah jelas menunjukkan peperangan yang 
dilancarkan ke atas mereka adalah di atas sikap dan tindakan salah yang dilakukan 
mereka, bukan kerana kekufuran. Bahkan dalam Surah al-Mumtahanah ayat 8-9 begitu 
jelas Allah menyatakan (maksudnya): 


(maksudnya) : “ Allah tidak melarang kamu berbuat baik dan adil terhadap orang- 
orang yang tidak memerangi kamu kerana ugama (kamu), dan tidak mengeluarkan 
kamu dari kampung halaman kamu; sesungguhnya Allah mengasihi orang-orang 
yang berlaku adiLSesungguhnya Allah hanyalah melarang kamu daripada 
menjadikan teman rapat orang-orang yang memerangi kamu kerana ugama (kamu), 
dan mengeluarkan kamu dari kampung halaman kamu, serta membantu (orang lain) 
untuk mengusir kamu. Dan (ingatlah), sesiapa yang menjadikan mereka teman rapat, 
maka mereka itulah orang-orang yang zalim ”. 

Al-Imam al-Tabariy (wafat 31 OH) setelah membentang pendapat-pendapat mengenai ayat 
di atas, berkata: “Pendapat yang lebih tepat ialah; ayat ini bermaksud Allah tidak 
melarang kamu untuk berbuat baik dan adil kepada sesiapa yang tidak memerangi 
kamu dari kalangan semua agama. Ini kerana Allah menyebutnya secara umum 
dengan katanya “orang-orang yang tidak memerangi kamu kerana ugama (kamu), 
dan tidak mengeluarkan kamu dari kampung halaman kamu ” merangkumi sesiapa 
sahaja yang bersifat demikian” *3 

Perang jihad bukanlah fardu 'ain pada setiap masa. Pendapat yang kuat ialah jihad 
hukumnya fardu kifayah. Ini adalah pendapat (jumhur) majoriti para fuqaha. Dalil 
mereka ialah firman Allah: 

Maksudnya: 

“Tidaklah sama kedudukan orang-orang yang duduk (tidak turut berperang) di 
kalangan orang-orang yang beriman tanpa keuzuran - dengan orang-orang yang 
berjihad (berjuang) pada jalan Allah dengan harta dan jiwanya. Allah melebihkan 
orang-orang yang berjuang dengan harta benda dan jiwa mereka atas orang-orang 
yang tinggal duduk (tidak turut berperang kerana uzur) dengan kelebihan satu darjat. 
Setiap satu (dari dua golongan itu) Allah menjanjikan dengan balasan al-husna 
(syurga), dan Allah melebihkan orang-orang yang berjuang atas orang-orang yang 
tinggal duduk (tidak turut berperang dan tidak ada sesuatu uzur) dengan pahala yang 
amat besar. " 

Dalam ayat ini Allah menjanjikan untuk golongan mujahidin dan juga mereka yang tidak 
pergi berperang dengan balasan al-husna iaitu syurga. Sedangkan tidak mungkin 
seseorang yang melanggar arahan Allah tidak akan dijanjikan syurga. Ini menunjukkan 
mereka yang tidak pergi berperang adalah tidak berdosa. *5 

Firman Allah juga: 

Maksudnya: “Dan tidak sepatutnya mereka yang beriman keluar semuanya (pergi 
berperang), hendaklah keluar sebahagian sahaja dari tiap-tiap puak di antara mereka, 
supaya orang-orang (yang tinggal) itu mempelajari secara mendalam ilmu yang 
dituntut di dalam ugama, dan supaya mereka dapat mengajar kaumnya (yang keluar 
berjuang) apabila orang-orang itu kembali kepada mereka; mudah-mudahan mereka 
dapat berjaga-jaga. " *6 


Di sisi jumhur (majoriti) ulama, dalil-dalil ini menunjukkan bahawa al-jihad al-qitali 
atau berperang dijalan Allah bukannya fardu 'ain, sebaliknya ianya adalah fardu kifayah. 

Namun begitu para ulama kesemuanya bersepakat bahawa dalam beberapa 
keadaan tertentu, jihad yang fardu kifayah tersebut bertukar menjadi fardu 'ain. 
Keadaan-keadaan itu ialah: 

Keadaan Pertama: 

Apabila tanahair umat Islam diserang oleh musuh. Ketika itu jihad menjadi fardu 'ain. 
Tiada beza dalam keadaan ini samada yang tua dan muda. Kewajipan ini terlebih dahulu, 
mesti dilaksanakan oleh penduduk yang diserang oleh musuh. Kemudiannya ke atas 
penduduk muslimin yang berjiran dengan mereka -jika pertolongan mereka diperlukan-. 
Seterusnya ke atas seluruh umat, jika mereka diperlukan untuk menyelamatkan nrgeri 
tersebut. Kata al-Imam al-Nawawiy (wafat 676H): 

“ Jihad itu bukan fardu 'ain, ianya hanya fardu kifayah. Jika dilaksanakan oleh 
sebahagian yang memenuhi tuntutan tersebut, maka gugurlah dosa ka atas yang lain. 
Jika kesemua mereka meninggalkannya maka kesemuanya berdosa. Kata para ulama 
mazhab kita (ulama al-Syafi'iy) jihad pada hari ini (pada zaman beliau) adalah fardu 
kifayah, kecuali jika musuh menyerang sesuatu negeri (umat Islam), maka jihad 
ketika itu menjadi fardu 'ain ke atas mereka. Jika mereka tidak mencukupi, maka 
wajib ke atas penduduk yang berdekatan untuk menyempurnakannya ” *7 

Kata al-Jasas (wafat 370H): “ Adalah sesuatu yang diketahui umum bahawa telah 
menjadi iktikad seluruh kaum muslimin; apabila penduduk sesuatu negeri dalam 
ketakutan dari serangan musuh, dan mereka tidak mampu menghadapinya merasa 
terancam negeri, nyawa dan kaum mereka, maka ketika itu wajib ke atas seluruh umat 
untuk keluar mempertahankan kaum muslimin dari serangan musuh. Ini adalah 
perkara yang tiada khilaf lagi di kalangan umat. Tiada sesiapa pun yang menyatakan 
harus dibiarkan ditumpahkan darah kaum muslimin ” *8 

Ini semua di atas dasar umat Islam adalah bersaudara. Sempadan geografi dan politik 
tidak boleh untuk memisah persaudaraan yang dibina di atas akidah dan tauhid. 

Keadaan Kedua: 

Apabila pemerintah memilih dan menentukan individu atau golongan tertentu untuk pergi 
berperang, maka wajib mereka mentaatinya. Ianya menjadi fardu 'ain ke atas mereka. Ini 
berdasar firman Allah yang kita sebutkan di awal tajuk: 

(maksudnya) 

“ Wahai orang-orang yang beriman! Mengapa kamu, apabila dikatakan kepada kamu: 
"Pergilah berperang pada jalan Allah ", kamu merasa keberatan (dan suka tinggal 
menikmati kesenangan) di tempat (masing-masing)? Adakah kamu lebih sukakan 


kehidupan dunia melebihi akhirat? (Kesukaan kamu itu salah) kerana kesenangan 
hidup di dunia ini hanya sedikit jua berbanding dengan (kesenangan hidup) di akhirat 
kelak. Jika kamu tidak pergi berperang pada jalan Allah (membela ugamaNya), Allah 
akan menyeksa kamu dengan azab seksayang tidak terperi sakitnya. ” *9. 

Juga dalam riwayat daripada Ibnu Abbas r.a katanya: Ketika peristiwa pembukaan Kota 
Mekah, Rasulullah s.a.w bersabda: 

(maksudnya) “Tiada lagi hijrah (dari Mekah ke Madinah) selepas pembukaan Mekah, 
tetapi yang ada ialah jihad dan niat. Apabila kamu dipanggil oleh pemerintah untuk 
berperang, maka berangkatlah ”. *10 

Adalah perlu diingatkan bahawa apabila pemerintah muslim meminta rakyat berjihad 
bersamanya menghadapi kuffar maka wajib mereka mentaatinya tanpa perlu melihat 
kepada peribadi pemerintah samada dia seorang yang adil atau zalim. Ini kerana 
persoalan menentang musuh-musuh Allah demi mempertahankan agama adalah 
kewajipan yang tidak terhenti atau terbatal hanya disebabkan tidak puas hati rakyat 
kepada pemerintah. Apabila rakyat pasti apa yang diajak oleh sesebuah pemerintahan itu 
benar-benar jihad yang dituntut oleh Islam, maka wajib menyahut seruan tersebut 
sekalipun sebelum ini pemerintah itu bukan seorang yang baik. Demikian juga apabila 
pemerintah mengajak kepada sesuatu kebaikan maka tidak perlu dipertikaikan 
keperibadiannya dalam memberikan ketaatan. Inilah perkara yang diingatkan oleh para 
ulama sejak dahulu lagi iaitu; umat wajib mentaati pemerintah yang muslim dalam 
persoalan kebaikan dan kebajikan. Antaranya al-Imam Abu Daud (wafat 275H) 
memasukkan dalam sunannya iaitu Sunan Abi Daud di dalam Kitab al-Jihad bab Fi al- 
Ghazw ma'a aimmah al-Jaur (bab mengenai berperang bersama dengan pemimpin- 
pemimpin yang zalim). Kata al-Khattabiy (wafat 388H): 

“ Sesungguhnya jihad itu wajib sekalipun bersama-sama dengan pemerintah yang 
zalim, sepertimana ianya wajib bersama pemerintah yang adil. Kezaliman mereka 
tidak menggugurkan kewajipan mentaati mereka dalam persoalan jihad. Demikian 
juga dalam perkara kebaikan yang lain yang menyamainya ” * 1 1 . 

Demikian juga kata al-Imam Abu Uthman al-Sabuni (wafat 449H): 

“Ashab al-Hadith (ulama hadith) berpegang bahawa hendaklah bersolat jumaat, 
hariraya dan selainnya di belakang pemerintah yang muslim, samada dia (pemerintah 
tersebut) seorang yang baik atau jahat. Juga ashab al-hadith (ulama hadith) 
berpegang bahawa kewajipan jihad menentang kuffar bersama dengan pemerintah 
sekalipun mereka itu zalim dan jahat ” *12. 

Keadaan Ketiga: 

Ketika bertembung antara tentera Islam dan kuffar atau apabila tercetus peperangan. 
Ketika itu haram bagi sesiapa yang berada di medan tempur lari meninggalkan medan. 
Ianya menjadi fardu 'ain ke atas diri tentera yang berada di medan untuk turut berperang 


bersama dengan para pejuang yang lain. Haram sesiapa pun berpaling dan lari 
meninggalkan medan perang. Firman Allah: 

" Wahai orang-orang yang beriman! Apabila kamu bertemu dengan sesuatu pasukan 
(musuh) maka hendaklah kamu tetap teguh menghadapinya, dan sebutlah serta 
ingatilah Allah (dengan doa) banyak-banyak, supaya kamu berjaya. " (Surah al-Anfal: 
ayat 45). 

Sabda Nabi s.a.w: 

(maksudnya) “Wahai manusia! Janganlah kamu mengharapkan untuk bertemu 
dengan musuh dan pohonlah kesejahteraan daripada Allah. Namun apabila kamu 
bertemu dengan mereka, maka bersabarlah dan ketahuilah kamu, sesungguhnya 
syurga itu berada di bawah bayangan pedang” *13 

Sabda baginda juga: 

“ Jauhilah tujuh perkara yang boleh membinasakan kamu. Para Sahabat bertanya: 
Wahai Rasulullah! Apakah tujuh perkara itu? Rasulullah bersabda: Mensyirikkan 
Allah, melakukan perbuatan sihir, membunuh manusia yang diharamkan oleh Allah 
melainkan dengan hak, memakan harta anak yatim, memakan harta riba, lari dari 
medan pertempuran dan menuduh zina terhadap perempuan-perempuan yang baik, 
yang tidak memikirkan untuk melakukan perbuatan zina serta beriman. " (Riwayat al- 
Bukhari dan Muslim) 

Ternyata lari dari medan tempur adalah kesalahan yang besar di sisi agama kerana 
meninggalkan jihad. Ini kerana perbuatan lari dari medan jihad ketika peperangan 
berlangsung adalah pengkhiatan terhadap para pejuang yang lain yang sedang bersabung 
demi akidah dan maruah. Ianya juga akan merosakkan strategi dan melemahkan 
semangat para pejuang yang lain. Al-Imam al-Zahabiy (wafat 748H) memasukkan 
kesalahan ini di dalam senarai dosa-dosa besar di dalam kitabnya al-Kabair. *15 

Apabila jihad menjadi fardu 'ain ke atas seorang muslim maka dia wajib menyertainya 
atau berhasrat menyertai jika dia tidak mampu. 

Kata Syeikh al-Islam Ibn Taimiyyah (wafat 728H): 

“ Jihad itu sekalipun fardu kifayah, namun setiap mukmin pada asas diperintahkan 
dengannya. Maka hendaklah setiap mereka beriktikad tentang kewajipannya serta 
berazam untuk melakukannya apabila menjadi fardu 'ain kepadanya. Justeru itu Nabi 
S. A. W bersabda: “ Sesiapa yang mati sedangkan dia tidak pernah berperang (jihad) 
dan tidak pernah berlintas dalam dirinya untuk berperang (berjihad), maka dia mati 
atas satu cabang nifaq (kemunafikan)”. *16 


Pengajaran Semasa 


1. Umat Islam hari ini adalah bertanggungjawab untuk membela saudara muslim yang 
sedang ditindas di serata dunia. Jihad dalam peringkat sebegini boleh mencapai ke 
peringkat fardu 'ain, terutama ke atas bahu para pemerintah umat. 

2. Jika kita tidak mampu untuk membela saudara kita kaum muslimin lain yang tertindas 
disebabkan halangan-halangan yang ada, maka kita hendak berazam satu hari nanti untuk 
melaksanakan tanggungjawab itu apabila Allah membuka ruang untuk kita. 

3. Antara tanda umat Islam berazam membela saudara mereka yang tertindas ialah 
dengan cara membina kekuatan persenjataan negara-negara umat Islam dan 
memastikannya berada di tangan mereka yang berhasrat membela umat. 

